**מקדש יֶב (אלפנטיין) ופפירוס פסח**

**דוד שפירא**

במערות שבקומראן, התגלו מגילות ופרגמנטים של כ"ג מתוך כ"ד ספרי התנ"ך. הכתבים הללו מתוארכים לתקופה מהמאה השניה לפנה"ס ונחשבים לממצא הקדום ביותר של טקסטים מקראיים. אבל מסתבר כי נמצאו טקסטים עתיקים יותר, אף שאינם נחשבים כטקסטים מקראיים הם בהחלט קשורים לתורה.

אוצר הפפירוסים שהתגלו, על דרך המקרה משנת 1893 ואילך, בחפירות ואצל סוחרי עתיקות, חשפו את קיומה של מושבה צבאית יהודית באי יֶב.[[1]](#footnote-1) תושביה היהודים של יב ניהלו אורח חיים יהודי ואפילו הקימו מקדש לאל "יה-ו ". במקדש זה הם הקריבו קורבנות על פי המסורת היהודאית ואף קיבלו את הנחיות הפולחן מירושלים.

הפפירוסים התגלו באי יֶב (אלפנטיין), השוכן על היאור, במצרים העליונה מול העיר אסואן. הפפירוסים הללו קשורים לאורח חייהם של יהודים אשר ישבו במושבה יהודית שהיתה באי מהמאה השביעית לפנה"ס. בין הפפירוסים נמצא מסמך ובו הנחיות ליהודי יֶב כיצד עליהם להתכונן ולשמור את חג המצות. זהו ככל הנראה המסמך הקדום ביותר, הידוע לנו, העוסק במצוות החגים.

על פי מחקרו של בצלאל פורטן, מדובר בחיל מצב, שכירי חרב יהודים, אשר מטרתם היתה לשמור על גבולה הדרומי של מצרים. מועד הגעתם לאזור נתון במחלוקת אולם ברור כי הם שהו באזור בתקופתו של המלך הפרסי כנבוזי ה-2 כובשה של מצרים בשנת 525 לפנה"ס וכי כבר אז עמד המקדש על תילו. ככל הנראה חיל המצב נשלח על ידי המלך מנשה (מאה ז' לפנה"ס) אשר היה וסל של האשורים ששלטו במצרים באותה העת ונעזרו בכוחותיו של מנשה.

בשנת 1969, משלחת ארכיאולוגית גרמנית שחפרה באי סיווגה ותיעדה את המקדשים המצריים שהיו שם ואשר רובם הוקדשו לאל ח'נום, (אל בעל ראש ראם, אשר על פי המיתולוגיה המצרית היה אחראי על עונת ההצפה של הנילוס ולכן מוקמו מקדשיו על האי שבמרכז הנהר ליד המפל הראשון). משלחת זו הצליחה לחשוף את המושבה הארמית – יהודית מתקופת השושלת הפרעונית ה-27 ובה כמה מן הבתים היהודים. לפני כשלושים שנה עלה בידי המשלחת הארכיאולוגית לחשוף את שרידי המקדש היהודי באי אשר תועד כבר על ידי פורטן מתוך הפפירוסים. השרידים שנחשפו היו רק כמה חלקי אבן וקירות וכן חלק מהרצפה, אולם הם היו בהתאמה מדויקת לתיאור שהציע פורטן לאור שחזור המסמכים. מקדש זה נחרב בשנת 410 לפנה"ס ע"י כוהני מקדש ח'נום. ליהודים ניתנה רשות לשוב ולבנותו 4 שנים מאוחר יותר, אולם בתנאי שלא יוקרבו בו בעלי חיים אלא תועלה בו רק קטורת.[[2]](#footnote-2) לא ידוע כמה זמן שרד המקדש, ע"פ הפפירוס האחרון המתוארך ל-399 לפנה"ס הוא עדיין עמד על תילו. זו היתה גם שנת עזיבתם של הפרסים ולכן סביר להניח כי נחרב בזמן זה או חדל מלתפקד כמקדש.

האישור אשר בקשו תושבי יֶב מירושלים לשוב ולבנותו, לאחר שנהרס, נענה בחיוב למרות חוק ריכוזיות הפולחן - מקדש בירושלים בלבד.[[3]](#footnote-3) ייתכן כי סיבת הקמתו של מקדש יהודי ב"יב" (אלפנטיין) נובעת מנבואתו של ישעיהו (יש' יט 19) "בַּיּוֹם הַהוּא יִהְיֶה מִזְבֵּחַ לַה' בְּתוֹךְ אֶרֶץ מִצְרָיִם וּמַצֵּבָה אֵצֶל גְּבוּלָהּ לַה'" אפשרות סבירה יותר היא כי, בתקופת מלכותו של מנשה, חוק ריכוזיות הפולחן של חזקיהו בוטל וחודש רק בתקופת יאשיהו.

מקדש זה הוקם קרוב לודאי במאה השביעית לפנה"ס, תקופת המלך מנשה (642-698 לפנה"ס). המושבה היהודית הגיעה למצרים כחיל מצב באמצע המאה השביעית לפנה"ס, מתוך מטרה לסייע לפסמתיך ה-1 במלחמתו נגד הנובים.[[4]](#footnote-4)

**פפירוס פסח**

פפירוס זה מכונה על ידי החוקרים כ"פפירוס פסח" מחולק לשני חלקים האחד נכתב מאת המלך דריָוֵש ב' למושל הפרסי שבמצרים והחלק השני הינה התכתבות בין חנניה מירושלים עם ידעניה שהיה ראש חיל המצב ביֶב. השנה היתה שנת מלכותו החמישית של דריוש – 418 לפנה"ס – תקופתם של עזרא ונחמיה. הפפירוס כתוב בשפה הארמית כמרבית הפפירוסים שנמצאו שם. הפפירוס נמצא במצב הישמרות רע והיה על החוקרים להשלימו ולשחזרו.

לפניכם הפפירוס, והצעת השחזור – בכתב מודגש:

**

*אל אחי י]דניה וכנותה ח[ילא י]הודיא אחוכם חננ[יה] שלם אחי אלהיא [ישאלו****‎****בכל עדן]*

**אל אחי ידניה וחבריו – חיל המצב היהודי - מאחיכם חנניה. ישמור ה' אתכם**

*וכעת שנתא זא שנת 5 דריוהוש מלכא מן מלכא שליח על ארש[ם] […]*

**ועכשיו שנת מלכותו החמישית של המלך דריווש נשלח מהמלך אל ארסאמס.**

*יא כעת אנתם כן מנו א]רבעת עשר יומן לניסן וב14 בין שמשיא פסחא עבד]ו ומן יום 15 עד יום 21 ל[ניסן חגא זי פטיריא עבדו שבעת יומן פטירן אכלו כעת] דכין הוו ואזדהרו עבידה*

**עכשיו אתם סופרים 14 יום בניסן וביום ה-14 בערב עשו ה[פסח] מיום 15 ועד 21 בניסן חג המצות תשמרו. שבעה ימים תאכלו מצות ותהיו טהורים ...**

*א[ל תעבדו ביום 15 וביום 21 וכל מנדעם זי שכר א]ל תשתו וכל מנדעם זי חמיר א[ל תאכלו ואל יתחזי בבתיכם מן יום 14 לניסן ב]מערב שמשא עד יום 21 לניס[ן במערב שמשא וכל חמיר זי איתי לכם בבתיכם ה]נעלו בתוניכם וחתמו בין יומיא[ אלה] ‏[…].א*

**אל תעבדו ביום 15 וביום 21 ואל תשתו ותאכלו חמץ ושלא יראה בבתיכם. מיום 14 בניסן ועד 21 בו. וכל חמץ שברשותכם נעלו וחתמו בימים אלו.**

*‏[אל] אחי ידניה וכנותה חילא יהודיא אחוכם חנניה ב[ר …*

**אל אחי ידניה וחיל המצב היהודי מאחיכם חנניה**

המילה "פסח" שבחלק השלישי משוחזרת, לעומת זאת "חג המצות" מופיע במסמך. לכן חוקרים אחדים שיערו שפסח וחג המצות היו שני חגים נפרדים. ואולי, במצרים לא חגגו את הפסח על מנת שלא לנקר את עיני המצרים. אם כך או אם כך חשיבותו של מסמך זה הוא בכך שהוא מהווה עדות ארכיאולוגית למצוות חג המצות ואיסור אכילת חמץ.

על פי ספר מלכים ב' הישראלים לא שמרו את הפסח עד תקופתו של יאשיהו אשר חידש את המנהג. מלכים ב' פרק כג 2: (כא) וַיְצַו הַמֶּלֶךְ אֶת כָּל הָעָם לֵאמֹר עֲשׂוּ פֶסַח לַייָ אֱלֹהֵיכֶם כַּכָּתוּב עַל סֵפֶר הַבְּרִית הַזֶּה:(כב) כִּי לֹא נַעֲשָׂה כַּפֶּסַח הַזֶּה מִימֵי הַשֹּׁפְטִים אֲשֶׁר שָׁפְטוּ אֶת יִשְׂרָאֵל וְכֹל יְמֵי מַלְכֵי יִשְׂרָאֵל וּמַלְכֵי יְהוּדָה: (כג) כִּי אִם בִּשְׁמֹנֶה עֶשְׂרֵה שָׁנָה לַמֶּלֶךְ יֹאשִׁיָּהוּ נַעֲשָׂה הַפֶּסַח הַזֶּה לַייָ בִּירוּשָׁלִָם:"

כאמור, בתקופה זו כבר היתה קיימת המושבה היהודית ביֶב אשר הוקמה בימי מנשה סבו של יאשיהו.

שנה טובה וגמר חתימה טובה

שחזור מקדש "יה-ו" באלפנטיין ע"י סטפן רוזנברג



1. ראו פורטן 1980, פרק המבוא. המסמכים אשר התגלו, היו כתובים בשפה הארמית שהייתה שפת היומיום של היהודים וגם שימשה כשפה הדיפלומטית של תקופת השלטון הפרסי. המסמכים התגלו בשלשה ארכיבים, תורגמו וקוטלגו ע"י בצלאל פורטן מהאוניברסיטה העברית. [↑](#footnote-ref-1)
2. מתוך פפירוס Cowly 30-32 בתרגומו של פורטן: - פורטן 1980, עמ' 101-91. [↑](#footnote-ref-2)
3. פורטן 1980, עמ' 93 [↑](#footnote-ref-3)
4. קיימת גם אפשרות שהם הגיעו ב-597 עם פלישת הבבלים לירושלים ע"פ המסופר מל"ב כד:16 וגלות יהויכין, או בחורבנה של ירושלים ב- 586 לפנה"ס וגלות בבל (ירמ' נג: 7-5). יש גם הסוברים כי כבר בתקופת הנביא ישעיהו, היה יישוב יהודי במצרים וייתכן כי הנבואה (ישע' יט:19) מתארת גם מציאות של מקדש שהיה קיים כבר. [↑](#footnote-ref-4)